钦定古今图书集成/明伦汇编/官常典/第543卷 > 《为建平王拜右卫将军荆州刺史章》
## 钦定古今图书集成/明伦汇编/官常典/第543卷 > 《为建平王拜右卫将军荆州刺史章》

前人

珪册停徽，车旗写曜，袭礼炫衷，迎恩震色。臣闻爵以
能委，命以绩降。亦有元云结吹，裦成熏之厚；朱箱累
辙，崇试宰之高。而臣纽组颁守，要玉备政，绩废江区，
声隘河部。浮荣旷年，叨光赊日。谅以具察舆歌，取镜
民诮。不悟皇德至凝，亭物帷幄。复使承官楚封，祗秩
漳土，任班河冀，事亚崤陕。横术辐凑，殷民讼积，宁曰
明哲，畴克胜寄。虽沥丹局，终惧蒙咎，不任铭戴，匪处
之情。